Národná rada Slovenskej republiky

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

## **IV. volebné obdobie**

 Číslo: 1480/2009

**1173a**

# **S p o l o č n á s p r á v a**

výborov Národnej rady Slovenskej republiky o výsledku prerokovania vládneho **návrhu** zákona o ochranných známkach (tlač **1173)** v druhom čítaní

 Výbor Národnej rady Slovenskej republiky pre hospodársku politiku ako gestorský výbor k vládnemu návrhu zákona o ochranných známkach (tlač **1173)** (ďalej len „gestorský výbor“) podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (ďalej len „rokovací poriadok“) spoločnú správu výborov Národnej rady Slovenskej republiky.

**I.**

Národná rada Slovenskej republiky uznesením z 9. septembra 2009 č. 1598 pridelila vládny návrh zákona o ochranných známkach (tlač **1173)** na prerokovanie týmto výborom:

Ústavnoprávnemu výboru Národnej rady Slovenskej republiky

Výboru Národnej rady Slovenskej republiky pre financie, rozpočet a menu a

Výboru Národnej rady Slovenskej republiky pre hospodársku politiku.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 rokovacieho poriadku).

**III.**

Návrh zákonaodporúčali Národnej rade Slovenskej republiky schváliť:

* Ústavnoprávny výbor Národnej rady Slovenskej republiky uznesením z 13. októbra 2009 č. 713
* Výbor Národnej rady Slovenskej republiky pre financie, rozpočet a menu uznesením zo 14. októbra 2009 č. 573.
* Výbor Národnej rady Slovenskej republiky pre hospodársku politiku uznesením zo 6. októbra 2009 č. 567.

**IV.**

Z uznesení výborov Národnej rady Slovenskej republiky pod bodom III tejto správy vyplývajú nasledovné pozmeňujúce a doplňujúce návrhy:

1. V § 14 ods. 1 sa slová „ak takéto používanie je v súlade“ nahrádzajú slovami „za predpokladu, že tretia osoba ich používa v súlade“.

Ide o legislatívno-technickú pripomienku, ktorou sa precizuje právny text s čl. 6 ods. 1 smernice Európskeho parlamentu a Rady 2008/95. Používanie vlastného mena, priezviska, obchodného mena v obchodnom styku je v súlade s obchodnými zvyklosťami, avšak dôležité je, aby aj tretia osoba toto vlastné priezvisko, meno, obchodné meno používala v súlade s obchodnými zvyklosťami a nevyužívala (nezneužívala) vo svoj prospech (benefit, profit) skutočnosť, že ide súčasne o ochrannú známku niekoho iného.

**Ústavnoprávny výbor NR SR**

**Výboru NR SR pre financie, rozpočet a menu**

**Výboru NR SR pre hospodársku politiku**

***Gestorský výbor odporúča schváliť***

1. V  § 25 ods. 1 úvodná veta znie:

„(1) Dňom podania prihlášky je deň doručenia podania úradu, ktoré obsahuje“ .

Legislatívno-technická pripomienka, ktorou sa v texte návrhu zákona precizuje navrhované ustanovenie.

**Ústavnoprávny výbor NR SR**

**Výboru NR SR pre financie, rozpočet a menu**

**Výboru NR SR pre hospodársku politiku**

***Gestorský výbor odporúča schváliť***

1. V § 29 ods. 1 prvá veta sa slová „podať písomné pripomienky proti jeho zápisu do registra“ nahrádzajú slovami „podať písomne pripomienky proti zápisu označenia do registra“.

Legislatívno-technická pripomienka, ktorou sa v texte návrhu zákona precizuje navrhované ustanovenie.

**Ústavnoprávny výbor NR SR**

**Výboru NR SR pre financie, rozpočet a menu**

**Výboru NR SR pre hospodársku politiku**

***Gestorský výbor odporúča schváliť***

1. V § 37 ods. 5 posledná veta sa slová „ak na návrh“ nahrádzajú slovami „ak na základe vyjadrenia“.

Legislatívno-technická pripomienka odstraňujúca zrejme mylný pojem v texte návrhu zákona.

**Ústavnoprávny výbor NR SR**

**Výboru NR SR pre financie, rozpočet a menu**

**Výboru NR SR pre hospodársku politiku**

***Gestorský výbor odporúča schváliť***

1. V prílohe k zákonu v 2. bode sa za slová v zátvorke „ Mimoriadne vydanie Ú. v. EÚ, kap. 17/zv. 2“ vkladá bodkočiarka a slová „Ú. v. EÚ L 157, 30.4.2004.“.

Ide o spresnenie citácie právne záväzného aktu v súlade so zaužívanou legislatívnou praxou.

**Ústavnoprávny výbor NR SR**

**Výboru NR SR pre financie, rozpočet a menu**

**Výboru NR SR pre hospodársku politiku**

***Gestorský výbor odporúča schváliť***

Gestorský výbor odporúča hlasovať o pozmeňujúcich a doplňujúcich návrhoch nasledovne:

**o bodoch 1 až 5** hlasovať spoločne s odporúčaním **s c h v á l i ť.**

**V.**

Gestorský výbor na základe stanovísk výborov vyjadrených v ich uzneseniach uvedených pod bodom III tejto správy a stanovísk poslancov gestorského výboru vyjadrených v rozprave k tomuto návrhu zákona

**odporúča Národnej rade Slovenskej republiky**

vládny návrh zákona o ochranných známkach

**s c h v á l i ť v** znení schválených pozmeňujúcich a doplňujúcich návrhov uvedených v tejto správe**.**

 Spoločná správa výborov Národnej rady Slovenskej republiky o výsledku prerokovania vládneho návrhu (tlač **1173a)** v druhom čítaní bola schválená uznesením zo 14. októbra 2009 č. 595.

Týmto uznesením výbor zároveň poveril spravodajcu predložiť návrhy podľa §  81 ods. 2, § 83 ods. 4, § 84 ods. 2 a § 86 rokovacieho poriadku Národnej rady Slovenskej republiky.

Bratislava 14. októbra 2009

Maroš **K o n d r ó t, v.r.**

predseda Výboru NR SR pre

hospodársku politiku